钦定古今图书集成/方舆汇编/职方典/第1085卷 > 《智泉来苏亭记》何南金
## 钦定古今图书集成/方舆汇编/职方典/第1085卷 > 《智泉来苏亭记》何南金

出郭五里，得西山之智泉，泉为石室岩之簉。登莆城，
千峰如堵，绿云浓抹，中作紫笋一枝，矗倚山腰者，石
室岩耶？并岩北走若干武许，岩身忽断，一泉横坼东
下，迸天马、莲花峰而为两，则迤北径穷，转从西迤，计
武更若干折而入谷。山从豁而得哆，从哆而得隘，泉
从濑而上壑，从壑而上门，而吾亭在焉。智泉发脉于
弥陀岩，放滥于三溪口，高下五里而远，三度之亭处，
政得拔地之一。弥陀岩下泉厮为两流，固单细，止从
石罅作淙滑声，至龙岭始汇，汇几至亭处，而山水受
关纽夹控之紧，折为三陡：一如釜，一如墙，一如囤缺
一。每陡承以呀潭泉相循叠下作长白缣，直下二十
丈许。涧底石平如砥，隆如垤，凹如臼，纵横互为泉漕。
从陡折下，骤得平地，蜿蝘行于平渠浅涔之中，若澡
帛而暴之，又若委蛇而饮之，容与《瀺灂》，似狎吾亭而
不忍去。稍东下百武，则更为绝壑轰流。再下即为横
被远引。沈沈浩淼，放至三溪口而入塍亩矣。三溪灌
木翳天，水碓匝地，殊不减武陵桃源。从亭下视，故是
井底黝。一点亭，三面岩嶂，豁东下一隅，五里而郡
城，西十里而远海，适补其缺泉澎濞，差劣九鲤。然笙
竽鼓吹，雷霆之声，四时非不足。若夫海天空远，挂插
檐阿，镕金漾璧，浴乌吐蟾，直从旸谷飞射岩瀑，绚玉
𬟽而夭矫之，自可全傲九鲤以有无。彼以吾家九公
走索之裔海，而兹一小子坐收之榻傍，予则奢矣，敢
求多于珠帘飞凤哉？《有旧石刻诗》：“觅胜悬崖立，凭高
万象新。山灵留异迹，天意待吾人。玉涧飞冰雪，丹书
勒鬼神。世情浑欲忘，花鸟见深春。”右同游李郡丞卿
式、朱节推朝和、方方伯寿卿，正德庚辰二月丙子题。